Jeg købte den 10. januar 2015 to billetter (til U2 i Berlin den 25. september 2015) på Viagogo, som jeg ikke kendte eller havde hørt om i forvejen. Da betalingen var gennemført modtog jeg en bekræftelse på mail, hvoraf det fremgik, at jeg ville modtage billetterne ca. 3 dage før koncerten. Det syntes jeg var lidt sent, da vi også skulle booke fly og hotel.
Jeg søgte derpå oplysninger om Viagogo på Trustpilot, og jeg fandt ud af, at mange andre havde dårlige oplevelser med Viagogo. Jeg blev derfor usikker på, om jeg nogensinde ville modtage (gyldige) billetter, og jeg skrev til Viagogo, at jeg havde fortrudt handlen og ønskede mine penge retur. Viagogo meddelte mig, at det ikke var en mulighed, og at hvis jeg ikke selv kunne bruge billetterne, kunne jeg sætte dem til salg på deres hjemmeside. Jeg har imidlertid ikke samvittighed til at sælge noget, som jeg ikke selv er i besiddelse af, så den mulighed udelukkede jeg med det samme.
Jeg skrev derfor til Viagogo igen og anmodede om, at de fremsendte mine billetter med det samme, men modtog endnu et negativt svar. Billetterne kunne først fremsendes ca. 1 uge inden koncerten.
Da Viagogo ikke var villige til at imødekomme mine rimelige ønsker, rådførte jeg mig med Forbruger-klagenævnet, der indvilligede i at gå ind i sagen. Sideløbende med det rettede jeg endnu en gang henvendelse til Viagogo, og orienterede dem nu om, at jeg havde kontakt med Forbrugerklagenævnet, der gerne ville tage sagen for mig. Jeg understregede for Viagogo, at det var helt urimeligt at skulle vente 8 måneder på mine billetter, når betalingen var gennemført.
Nogle få dage senere modtog jeg et opkald fra Viagogo, der oplyste, at de efter at have revurderet min sag, nu havde besluttet, at ”det var bedst” at tilbagebetale mig det fulde køb for billetterne; dette under hensyn til min henvendelse til de Danske Myndigheder. Det var selvfølgelig en positiv besked at få, men da Viagogo i flere omgange kategorisk havde afvist at imødekomme mine ønsker, gav jeg udtryk for min forundring over det pludselige holdningsskift. Viagogo-medarbejderens reaktion på dette var blot at gentage, at ”det var bedst sådan”. Jeg ventede 3-4 dage, så var pengene på min konto. Ud over en masse besvær kostede mit bekendtskab med Viagogo ”kun” et tab på euro-kursen på lidt over kr. 50,00 samt gebyr til Forbrugerklagenævnet på kr. 160,-.
Det viste sig, at Forbrugerklagenævnet havde rettet en henvendelse til Viagogo´s danske advokat og bedt om en kommentar til min klage, og jeg er ikke i tvivl om, at denne henvendelse er årsagen til, at Viagogo pludselig ændrede holdning og valgte at tilbagebetale mine penge.
Jeg har bemærket, at nogle anmeldere her på siden sammenligner Viagogo med Den Blå Avis. Der er bare den væsentlige forskel, at når du handler på Den Blå Avis, så har du direkte kontakt med sælger og kan kontakte ham igen, hvis der er problemer med dit køb. Ved køb via Viagogo er Viagogo et aktivt (mellem-)led i handlen. De modtager pengene og tager endda et gebyr for deres ulejlighed, og de sørger (måske) for leveringen af de købte billetter; oftest med UPS, men det er tilsyneladende ikke Viagogo, der er sælgeren.
Jeg kan på ingen måde anbefale at handle hos Viagogo.  Det eneste gode, der er at sige er, at de forholdsvis hurtigt svarede på mine henvendelser. Det er bare trist, at jeg ikke rigtigt kunne bruge deres svar til noget, og de først kom til fornuft, da myndighederne gik ind i sagen.

I øvrigt er det påfaldende, at Viagogo har kommenteret nogle dansksprogede anmeldelser her på siden, og oven i købet har gjort det på Dansk, når de i en konkret sag har afvist at kunne kommunikere på Dansk. Blot endnu en understregning af, at det er et utroværdigt foretagende.